અમેરિકા ઈરાન સામે પાંચમી નવેમ્બરથી પ્રતિબંધોનો અમલ કરવા ધારે છે. ઈરાન અણુશસ્ત્રો બનાવે છે તેથી પ્રતિબંધો મૂકવાની વાત કરવામાં આવે છે, પણ કેટલાક જાણકારો કહે છે કે અમેરિકાનો અસલી ઈરાદો ક્રૂડ ઑઈલ અને ગેસના વેપારમાં અમેરિકાના હિતોને ધ્યાનમાં રાખીને કેટલાક નિર્ણયો લઈ રહ્યું છે. અમેરિકા એક કાંકરે બે પક્ષી મારવા માગે છે. છેલ્લા છ મહિનામાં અમેરિકાની ક્રૂડ ઑઈલની નિકાસ વધીને બમણી થઈ ગઈ છે. રોજના 18 લાખ બેરલ ઑઈલની નિકાસ થવા લાગી છે. મોટા ભાગની નિકાસ યુરોપના દેશોમાં અને જાપાન તથા દક્ષિણ કોરિયા જેવા સાથી દેશોને થવા લાગી છે. સાથે જ રશિયાની અને ઈરાનની આવકના મોટા સ્રોતને તોડી પાડવા માગે છે.